Hei, denne artikkelen er over ett år gammel og kan inneholde utdatert informasjon

(Dagbladet / NTB): Det avlyste rennet i Holmenkollen blir erstattet av et ekstra skiflygingsrenn i Vikersund fredag.

Det besluttet det internasonale skiforbundet FIS i samarbeid med Norges Skiforbund og arrangøren i Vikersund mandag.

- Vi var veldig fortvilte over situasjonen i Holmenkollen søndag ettermiddag, men det var ingen annen mulighet enn å avlyse rennet. Derfor er vi veldig glade for at vi får til denne løsningen med Vikersund, sier arrangementssjef Terje Lund i Norges Skiforbund til NTB.

- Veldig bra Tåke og regnvær satte en stopper for det klassiske Holmenkollrennet søndag. Dermed blir det skiflygingsrenn i Vikersund både fredag, lørdag og søndag.

Rennet fredag starter klokka 20.00. Det blir ingen kvalifisering.

- Dette er veldig bra. Våre gutter elsker skiflyging, sier landslagstrener Alexander Stöckl til Dagbladet.

- Så dette kan være en fordel for nordmennene?

- Ja, absolutt.

Han fortsetter:

- Det er bra at rennet blir gjennomført. Både med tanke på inntekter og TV-rettigheter.

Heidundrende helg Nå brygger det opp til en heidundrende helg i Vikersund. Kenneth Gangnes og Johann André Forfang jakter begge på topplasseringer i verdenscupen sammenlagt.

Det var også snakk om at det avlyste rennet kunne bli arrangert i Granåsen i midtuka. Men her ble tida for knapp.

Anders Fannemel har den gjeldende verdensrekorden på 251,5 meter.

- Vi er glade for at vi får denne muligheten, og skal gjøre vårt beste for at det blir en flott opplevelse for hopperne, lagene og publikum. Vi håper også at enda flere nå velger å ta turen til Vikersund på fredag, sier Stig Hamstad, president i organisasjonskomiteen i Vikersund.